**紐卡素足球會**（粵拼：nau2 kaa1 sou3 zuk1 kau4 wui6\*2）（英文：**Newcastle United**）係英倫一間足球會，踢英格蘭超級足球聯賽，主場係聖占士公園球場，可以容納52,354人。

簡介
--

紐卡素喺1881年成立，贏得頂級聯賽次數好少，而自1992年英超成立之後，紐卡素最佳成績亦不過係兩屆英超亞軍（1996年、1997年），以及兩屆英格蘭足總盃亞軍（1998年、1999年）。

歷史
--

自成立以來紐卡素攞過四屆英格蘭頂級聯賽冠軍，但最近一屆都已經係1927年事。七、八十年代，紐卡素只係浮沉喺當時頂級聯賽英甲及次級聯賽英乙嘅「升降機」球隊。九十年代初，當時喺英乙嘅紐卡素由奇雲基謹帶領下升上已改名為英超嘅頂級聯賽，後來更成功羅致當時英超兩大前鋒舒利亞同埋費迪南（Les Ferdinand），令到球隊有機會染指英超錦標。1995–96球季，紐卡素一度喺榜首領先第二嘅曼聯九分，但最後都功敗垂成，季尾被曼聯反超前最後只得亞軍。紐卡素喺1997年連續第二屆攞亞軍之後，除2002–03球季取得聯賽季軍外，再冇取得英超前四位置，只攞過兩屆足總盃亞軍。踏入廿一世紀，紐卡素多處聯賽榜中游位置，2009年因表現不濟得英超尾三，要降落英冠比賽，但次年奪得英冠聯賽冠軍上返英超。2011–12年球季紐卡素表現出色，攞到聯賽第五，奪得參加歐洲賽資格。喺2012–13年度球季，紐卡素喺歐洲聯賽晉級至八強至被葡萄牙球隊賓菲加淘汰，但喺季尾陷入降級危機，最後只得聯賽第 16 名僅僅護級成功。

2015年1月，執教紐卡素 4 年嘅總教練阿倫·柏杜（Alan Pardew）過檔水晶宮，紐卡素由柏祖嘅副手卡華（John Carver）擔任看守總教練。柏祖離開後紐卡素成績一落千丈，聯賽更曾經八場連敗，最後紐卡素僅僅以 4 分之差成功護級。2015–16球季，紐卡素改任前英格蘭領隊麥卡倫（Stephen "Steve" McClaren）為領隊，但紐卡素延續上季嘅頹勢，一直停留喺降班區中，2016年3月，紐卡素雖辭退麥卡倫，改為任命前華倫西亞、利物浦、國際米蘭及皇家馬德里嘅總教練賓尼迪斯（Rafael Benítez）為新領隊，但球隊表現冇改善。5月7號，紐卡素喺第37週聯賽賽和榜尾球隊阿士東維拉，喺新特蘭接連擊敗車路士同愛華頓之後，紐卡素提早一輪宣告護級失敗，來屆降落英冠比賽。

紐卡素喺2016–17年度球季喺英冠比賽，賓尼迪斯繼續擔任總教練，結果紐卡素喺2017年4月24號擊敗普雷斯頓後，鎖定英冠頭兩名，最後取得英冠聯賽冠軍，來季重返英超。重回英超嘅紐卡素，於2017–18年度球季排英超第十名。

2018-19年度球季，紐卡素雖然喺季中一度跌落降班區，但最終成功護級，以聯賽十三名完成嗰季賽事。2019年6月，帶領紐卡素三年幾嘅賓尼迪斯辭任領隊，由史堤芬布魯士（Steve Bruce）繼任為新總教練。

2021年10月7號，紐卡素畀沙地阿拉伯PIF（英文：Public Investment Fund）集團、PCP Capital Partners（英文：PCP Capital Partners）同RB Sports & Media（英文：RB Sports & Media）收購，令紐卡素成為世界上最有錢嘅足球會。

宿敵球隊
----

紐卡素嘅死敵球隊係同位於英格蘭東北部嘅另外兩支主要球隊——新特蘭同米杜士堡，三支球隊並稱為「東北三雄」，互相對壘嘅比賽就稱為「東北打毗」。其中新特蘭與泰恩河畔紐卡素兩支球隊所在城市僅相距12英哩，競爭尤其激烈，其對壘稱為「Tyne-Wear打毗」（Tyne-Wear derby）；相對而言對米杜士堡嘅「Tyne-Tees打毗」（Tyne-Tees derby）就比較溫和。

球會榮譽
----

| 榮譽 | 次數 | 年度 |
| --- | --- | --- |
| **聯　賽　比　賽** |
| **甲組聯賽《I》 冠軍** | **4** | 1904-05年、1906-07年、1908-09年、1926-27年； |
| **超級聯賽《I》** 亞軍 | 2 | 1995-96年、1996-97年； |
| **冠軍聯賽《II》 冠軍** | **2** | 2009–10年、2016–17年； |
| **甲組聯賽《II》 冠軍** | **1** | 1992–93年； |
| **乙組聯賽《II》 冠軍** | **1** | 1964–65年； |
| **乙組聯賽《II》** 亞軍 | 2 | 1897–98年、1947–48年； |
| **盃　賽　比　賽** |
| **足協盃 冠軍** | **6** | 1910年、1924年、1932年、1951年、1952年、
1955年； |
| **足協盃** 亞軍 | 7 | 1905年、1906年、1908年、1911年、1974年、
1998年、1999年； |
| **足總青年盃 冠軍** | **2** | 1962年、1985年； |
| **聯賽盃** 亞軍 | 1 | 1976年； |
| **社區盾 冠軍** | **1** | 1909年； |
| **慈善盾（社區盾）** 亞軍 | 5 | 1932年、1951年、1952年、1955年、1996年； |
| **德士古盃 冠軍** | **2** | 1974年、1975年； |
| **歐　洲　比　賽** |
| **國際城市博覽會盃 冠軍** | **1** | 1969年； |
| **英義盃 冠軍** | **1** | 1973年； |
| **歐洲足總圖圖盃 冠軍** | **1** | 2006年； |
| **歐洲足總圖圖盃** 亞軍 | 1 | 2001年； |

效力過嘅球星
------

* 英格蘭奇雲基謹（Kevin Keegan） [1982-1984]
* 英格蘭加斯居尼（Paul Gascoigne） [1984-1988]
* 英格蘭安迪高爾（Andy Cole） [1993-1995]
* 法國真路拿（David Ginola） [1995-1997]
* 英格蘭費迪南（Les Ferdinand） [1995-1997]
* 英格蘭舒利亞（Alan Shearer） [1996-2006]
* 愛爾蘭共和國基雲（Shay Given） [1997-2009]
* 英格蘭奧雲（Michael Owen） [2005-2009]

攷
-

1. ↑  Morgan, Tom; Burt, Jason; Edwards, Luke; Amako, Uche (2021-10-07). "Newcastle United takeover confirmed as £305m deal with Saudi-backed consortium finalised". *The Telegraph* (英國英文). ISSN 0307-1235. 喺2021-10-17搵到.

拎
-


維基同享有多媒體嘅嘢：  
**Newcastle United FC**

* 紐卡素官方網站
* 香港紐卡素球迷會

| * 睇
* 傾
* 改
英格蘭超級足球聯賽 |
| --- |
| 2023/24年度球會 | 阿仙奴 · 阿士東維拉 · 般利茅夫 · 賓福特 · 白禮頓 · 般尼 · 車路士 · 水晶宮 · 愛華頓 · 富咸 · 利物浦 · 盧頓 · 曼城 · 曼聯 · 紐卡素 · 諾定咸森林 · 錫菲聯 · 熱刺 · 韋斯咸 · 狼隊 |
| 前參賽球隊 | 班士利 · 布力般流浪 · 伯明翰 · 巴拉福特 · 黑池 · 保頓 · 卡迪夫城 · 查爾頓 · 高雲地利 · 打比郡 · 哈特斯菲 · 侯城 · 葉士域治 · 列斯聯 · 李斯特城 · 米杜士堡 · 諾域治 · 奧咸 · 樸茨茅夫 · 昆士柏流浪 · 雷丁 · 錫周三 · 修咸頓 · 史篤城 · 史雲斯 · 新特蘭 · 史雲頓 · 溫布頓 · 屈福特 · 西布朗 · 韋根 |
| 球季 | 1992/93 ·  1993/94 ·  1994/95 ·  1995/96 ·  1996/97 ·  1997/98 ·  1998/99 ·  1999/00 ·  2000/01 ·  2001/02 ·  2002/03 ·  2003/04 ·  2004/05 ·  2005/06 ·  2006/07 ·  2007/08 ·  2008/09 ·  2009/10 ·  2010/11 ·  2011/12 ·  2012/13 ·  2013/14 ·  2014/15 ·  2015/16 ·  2016/17 ·  2017/18 ·  2018/19 ·  2019/20 ·  2020/21 ·  2021/22 ·  2022/23 ·  2023/24 |